Latvijas basketbola klubs "VEF Rīga" otrdien Rīgā Starptautiskās Basketbola federācijas (FIBA) Čempionu līgas grupu turnīra ceturtajā mačā tiekas ar Francijas "Cholet".
Spēle "Arēnā Rīga" sāksies plkst.19.30, to tiešraidē translējot televīzijas kanālam "Go3 Sport 2".
Latvijas čempione "VEF Rīga" C grupas turnīru uzsāka ar 75:84 zaudējumu savā laukumā mačā ar Turcijas komandu Stambulas "Daruššafaka", otrajā spēlē viesos ar 73:74 piekāpās Francijas klubam "Cholet", bet trešajā izbraukumā ar 55:76 piekāpās Spānijas vienībai Tenerifes "Lenovo".
"Cholet" bez uzvaras pār rīdziniekiem ar 75:95 zaudēja "Lenovo" un ar 91:80 pārspēja "Daruššafaka".
C apakšgrupā pa divām uzvarām trīs spēlēs ir "Cholet", Stambulas "Dariššafaka" un Tenerifes basketbolistiem, bet "VEF Rīga" zaudējusi visos trīs dueļos.
Latvijas vienībā Brendans Edamss vidēji mačā ir guvis 13,3 punktus. Francijas kluba rindās rezultatīvākais ar 11,7 punktiem vidēji spēlē ir Žeralds Ajaji, taču vēl četri basketbolisti ir pārsnieguši vidēji spēlē gūtu desmit punktu robežu.
"VEF Rīga" basketbolisti "Pafbet" Latvijas-Igaunijas Basketbola līgā ir uzvarējuši septiņās no desmit spēlēm un atrodas sestajā vietā. Šolē vienība Francijas virslīgā ar bilanci 6-6 ierindojas astotajā vietā.
Jāņa Gailīša vadītās komandas pieteikumā FIBA Čempionu līgai ir Brendans Edamss, Dairis Bertāns, Roberts Bērziņš, Roberts Blūms, Rodrigo Būmeisters, Raivo Butirins, Džaizeks Lotijs, Māris Gulbis, Aleksanders Madsens, Aizija Pinjeiro, Pēteris Pinnis, Alberts Putāns un Arnaldo Toro Barea, kurš savainojuma dēļ ilgāku laiku nav spēlējis.
Pamatturnīrā, tāpat kā iepriekšējā sezonā, pirmajā posmā 32 komandas ir sadalītas astoņās apakšgrupās. Grupu uzvarētājas nodrošina vietu otrajā posmā, bet vēl astoņas komandas tiks noskaidrotas "play-in" kārtā, kurā piedalīsies otro un trešo vietu grupās ieņēmušās vienības.
Pērn "VEF Rīga" savā ceturtajā Čempionu līgas sezonā nepārvarēja pirmo posmu, ieņemot pēdējo vietu apakšgrupā, kurā bija jātiekas ar Manrezas "Baxi", Lisabonas "Benfica" un Limožas CSP.
Maijā par čempioni tika kronēta Vācijas komanda Bonnas "Telekom", kas finālā ar 77:70 uzvarēja Jeruzalemes "Hapoel".